Søppelberget vokser i deler av Oslo.  Renovatører rammet av rekordhøyt sykefravær. 
Søppeltømmingen i Oslo er forsinket grunnet snø og is, trafikale utfordringer – og rekordhøyt frafall hos dem som skal hente avfallet.  Rett utenfor porten til barnehagen vokser søppelberget. Såpass mye at foreldre til barna og ansatte har begynt å fleipe med at det er litt som søppelstreiken i Napoli og Paris. Men de befinner seg på Lindeberg i Alna bydel i Oslo. – Det må være fire uker siden sist vi så søppelbilen her, sier fagansvarlig i Lutvannskollen barnehage, Silja Båst Godager.  Hun kikker bort på plastsekker halvveis dekket med snø. Deler av ankomsten til barnehagen sperres av avfallet som har hopet seg opp den siste måneden. Nå har de begynte å pakke avfallet i større og kraftigere plastsekker.  – Vi frykter jo rotter og skadedyr når det blir sånne mengder. Avfall med bleier og mat er ikke noe vi kan oppbevare inne hos oss med alle barna, sier hun.  Det er plass til 54 barn i barnehagen, og siden januar har vaktmestertjenesten i Oslobygg gitt beskjed flere ganger om manglende avfallshenting.   – 6. februar var siste gang vi meldte fra til Renovasjonsetaten, sier Larsen og tar en kikk nærmere i kalenderen. Også barnehagen har gjort direkte henvendelser. 

– Det er litt rart at vi i Norge opplever at søppelet ikke blir tømt på ukevis, sier Silja Båst Godager. Forsinkelser, klager og stort sykefravær – Og sånn skal det jo ikke være, slår Kjersti Kristoffersen fast.  Kommunikasjonssjefen i Renovasjons- og gjenvinningsetaten i Oslo sikter til Lutvannskollen barnehage – og andre som nå merker forsinkelsen i avfallshentingen.  Etterslepet er størst på Nordstrand, Søndre Nordstrand, Østensjø og i deler av Groruddalen. Villastrøk og veier utenfor hovedveinettet med mye is og snø, byr på problemer.  – Det tar lenger tid å komme frem.  I enkelte områder har vi hatt skikkelig problemer med å komme til, sier Kristoffersen. Da gradestokken krøp ned mot minus 20 grader i januar, hadde de enkelte dager problemer med å få startet noen av bilene. 

Siden nyttår har Renovasjons- og gjenvinningsetaten mottatt 4000 klager på avfallinnsamling, opplyser Kristoffersen. Til sammenligning mottok etaten rundt 1500 klager i samme periode i 2023, skriver NRK. Mange sykemeldinger i januar Sykefraværet har økt hos de ansatte under vinteren. – I januar var 24 prosent sykmeldte, noe som er et veldig høyt tall, sier Kristoffersen. Hun sier at belastningen er spesielt stor for renovatørene når beholdere skal hentes og trilles over brøytekanter på isete underlag. – Det medfører at folk blir slitne. Og over tid blir det belastningsskader.  Men jeg er skikkelig stolt over den innsatsen våre renovatører gjør – hver dag. Mange vikarer er blitt satt inn. – De er ikke like drevne som de som jobber hver dag. Derfor tar det lengre tid.  Klagestorm siden nyttår Naboer til barnehagen på Lindeberg opplever også fraværet av renovasjonsbiler og avfallshenting. – Jeg har ringt flere ganger og meldt fra, men det har ikke skjedd noe, sier Tord Hansen. Han har begynt å la søppel bli stående inne hos seg fordi han er redd for at fugler skal få i seg avfall.  Anne-Kristine Bohinen bor vegg-i-vegg med Hansen. Hun er til daglig advokat og jobber blant annet med arbeidsrett.  Bohinen mener kommunen ikke måker veiene godt nok. Derfor kommer ikke renovasjonsbilene frem til husstander – og den kommunale barnehagen. – Vi har ikke fått noen meldinger fra Oslo kommune om hvordan vi skal håndtere søppelet. Vi vet ikke hva som skjer, sier Bohinen.  Kveldsskift og lørdager Hver uke tømmer renovasjonsetaten 115.000 beholdere i Oslo. Noen blir hentet flere ganger i uken. Men Kjersti Kristoffersen i Renovasjons- og gjenvinningsetaten kan ikke love når de klarer å hente inn etterslepet samtidig som de skal unngå nye forsinkelser.  – Vi har kjørt både kveldsskift og på lørdager gjennom vinteren, og dette er fortsatt tiltak vi vurderer hver uke, sier Kristoffersen – som har en klar oppfordring:  – Ta kontakt med oss! Så skal vi gjøre alt vi kan for å komme. 
Oslo har store forsinkelser i søppeltømmingen grunnet is, snø og høyt sykefravær blant ansatte.  Søppelproblemet har påvirket mange, inkludert en barnehage i Alna bydel, hvor avfallet har hopet seg opp i en måned.  Renovasjonsetaten har mottatt 4000 klager på avfallinnsamling siden nyttår, som er langt mer enn i samme periode i 2023.